钦定古今图书集成/明伦汇编/家范典/第062卷 > 应劭风俗通义 > 《过誉》
## 钦定古今图书集成/明伦汇编/家范典/第062卷 > 应劭风俗通义 > 《过誉》

汝南戴幼起，三年服竟，让财与兄，将妻子出客舍中，住官池田以耕种。为上计史，独车载衣资。表汝南太守“上计史戴绍车。” 后举孝廉，为陕令。

谨按《礼》有东宫、西宫，辟子之私，不足则资，有馀亦归
之于宗也。此言兄弟无离异之义也。凡让财者，类与
弟子，弟尚幼，恩情注希，有与兄既出之日，可居冢下。
冢无屋，宗家犹有羸田，庐田可首粥力者耳，何必官
池客舍。既推独车，复表其上，为其饰伪，良亦昭晰。幼
起同辟，有薛孟尝者，与弟子共居。弟子常求分力不
能止，固乃听之。都与奴婢，引其老者，曰：“与我共事，汝
不能使之。”田屋取其荒坏者，曰：“我少时所作买，意所
恋也。”器物取其久者，曰：“我服食久，身口安之也。”外有
共分之名，内实十三耳。子弟无几，尽之辄复更分，如
此者数。传称袁盎三兄子分而供其公家之费，此则
然矣。《论语》：泰伯三让，民无得而称之焉。何有让数十
万，畏人而不知，欲令皦皦，乃如是乎？方之袁、薛，差以
千里，凡同居，上也；通有无，次也，让其下耳。况若幼起，
仍斯不足贵矣。